ความรับผิด VAT การให้บริการ
สัปดาห์นี้เป็นเรื่องเกี่ยวกับความรับผิดภาษีมูลค่าเพิ่มจากการให้บริการ มีความแตกต่างหรือเหมือนกับการขายสินค้าอย่างไร การให้บริการประมวลรัษฎากรได้บัญญัติไว้ หมายถึง &#8220;การกระทำใดๆ อันอาจหาประโยชน์อันมีมูลค่าซึ่งมิใช่การขายสินค้า&#8221; พูดง่ายๆ ว่า การกระทำที่ไม่ใช่การขายสินค้าถือเป็นการให้บริการ การขายสินค้าในบางกรณี กฎหมายกำหนดให้มีความรับผิดภาษีมูลค่าเพิ่มเช่นเดียวกับการให้บริการ
21 พ.ย. 2557

สัปดาห์นี้เป็นเรื่องเกี่ยวกับความรับผิดภาษีมูลค่าเพิ่มจากการให้บริการ มีความแตกต่างหรือเหมือนกับการขายสินค้าอย่างไร การให้บริการประมวลรัษฎากรได้บัญญัติไว้ หมายถึง “การกระทำใดๆ อันอาจหาประโยชน์อันมีมูลค่าซึ่งมิใช่การขายสินค้า” พูดง่ายๆ ว่า การกระทำที่ไม่ใช่การขายสินค้าถือเป็นการให้บริการ การขายสินค้าในบางกรณี กฎหมายกำหนดให้มีความรับผิดภาษีมูลค่าเพิ่มเช่นเดียวกับการให้บริการ
ความรับผิดภาษีมูลค่าเพิ่มจากการให้บริการ ตัวอย่างของการให้บริการ เช่น การรับจ้างพิมพ์เอกสาร การรับจ้างซ่อมรถยนต์ รับจ้างโฆษณา ค่านายหน้า บริการโรงแรม รับฝากสินค้า เป็นต้น ความรับผิดภาษีมูลค่าเพิ่ม กฎหมายได้กำหนดความรับผิดเกิดขึ้นเมื่อได้รับชำระค่าบริการ เว้นแต่ได้ออกใบกำกับภาษีไปก่อน หรือได้ใช้บริการโดยตนเองหรือบุคคลอื่นไปก่อนที่จะได้รับชำระค่าบริการ พูดง่ายๆ โดยทั่วไปความรับผิดจะเกิดขึ้นเมื่อได้รับชำระราคาค่าบริการ เว้นแต่จะมีกรณีอื่นๆ ที่กล่าวมาได้เกิดขึ้นก่อนได้รับชำระราคา 
ตัวอย่าง ลูกค้านำรถยนต์ไปให้ผู้ประกอบการซ่อม เมื่อซ่อมเสร็จผู้ประกอบการก็ส่งมอบรถยนต์ให้ลูกค้านำไปใช้ทันที โดยที่ลูกค้ายังไม่ได้จ่ายเงินค่าซ่อมและผู้ประกอบการก็ยังไม่ได้ออกใบกำกับภาษีแต่อย่างใด กรณีเช่นนี้ความรับผิดภาษีมูลค่าเพิ่มได้เกิดขึ้นก่อนการรับชำระราคาค่าบริการ เพราะลูกค้าได้นำรถยนต์ไปใช้งานเรียบร้อยแล้ว
หากเป็นกรณีที่ลูกค้าผู้ใช้บริการได้ชำระค่าบริการด้วยบัตรเครดิต ความรับผิดภาษีมูลค่าเพิ่มเกิดขึ้นในวัน เดือน ปี ที่ผู้ประกอบการได้ออกหลักฐานการใช้บัตรเครดิตของลูกค้า เว้นแต่จะได้ออกใบกำกับภาษีไปก่อน หรือได้ใช้บริการไปก่อนวัน เดือน ปี ที่ได้ระบุไว้บนหลักฐานการใช้บัตรเครดิต 
แต่ถ้าได้รับชำระค่าบริการด้วยเช็ค ความรับผิดภาษีมูลค่าเพิ่มจะเป็นวัน เดือน ปี ที่ได้ระบุไว้บนเช็ค เว้นแต่จะได้ออกใบกำกับภาษีก่อนหรือได้ใช้บริการไปก่อนวัน เดือน ปี ที่ได้ระบุไว้บนเช็ค 
การให้บริการด้วยเครื่องอัตโนมัติ ซึ่งได้ชำระราคาโดยวิธีหยอดเงิน เหรียญหรือบัตร หรือวิธีการทำนองเดียวกัน ความรับผิดภาษีมูลค่าเพิ่มเกิดขึ้นเมื่อได้นำเงิน เหรียญ บัตรออกจากเครื่องอัตโนมัติ 
การขายสินค้าที่กฎหมายกำหนดให้จุดความรับผิดเช่นเดียวกับการให้บริการ ได้แก่ การขายกระแสไฟฟ้า น้ำประปา หรือสินค้าที่มีลักษณะทำนองเดียวกัน ซึ่งจุดความรับผิดในการเสียภาษีมูลค่าเพิ่มเกิดขึ้นเมื่อได้รับชำระราคาสินค้า เว้นแต่จะได้มีการออกใบกำกับภาษีก่อนได้รับชำระราคาสินค้า นอกจากนั้นกฎหมายได้กำหนดให้การขายสินค้าที่ไม่มีรูปร่าง เช่น ลิขสิทธิ์ สิทธิบัตร เครื่องหมายการค้า สัมปทาน ค่าสิทธิ หรือสินค้าทำนองเดียวกัน ความรับผิดภาษีมูลค่าเพิ่มสำหรับสินค้าเหล่านี้ จะเกิดขึ้นเมื่อได้รับชำระค่าสินค้าเช่นกัน เว้นแต่ผู้ประกอบการจะได้โอนกรรมสิทธิ์สินค้าหรือได้ออกใบกำกับภาษีไปก่อนได้รับชำระค่าสินค้า ความรับผิดก็จะเกิดขึ้นก่อน
การออกใบกำกับภาษีกับความรับผิดภาษีมูลค่าเพิ่มอาจจะมีความรับผิดเกิดขึ้นก่อนการออกใบกำกับภาษีก็ได้ หรือบางกรณีมีความรับผิดเกิดขึ้นโดยไม่ต้องออกใบกำกับภาษีก็มี 
ท่านใดที่สนใจในประเด็นความรับผิดภาษีมูลค่าเพิ่ม สามารถค้นคว้ากฎหมายที่เกี่ยวข้องกับความรับผิดภาษีมูลค่าเพิ่มจากการขายสินค้าหรือการให้บริการหรือการนำเข้าสินค้า ตามนัยมาตรา 78 แห่งประมวลรัษฎากร กฎกระทรวงฉบับที่ 189 และคำสั่งกรมสรรพากรที่ ป. 36/2536 สวัสดีครับ